CELEX: 32019R0649
Language: sk
Date: 2019-04-24 00:00:00
Title: Nariadenie Komisie (EÚ) 2019/649 z 24. apríla 2019, ktorým sa mení príloha III k nariadeniu Európskeho parlamentu a Rady (ES) č. 1925/2006, pokiaľ ide o transmastné kyseliny iné ako transmastné kyseliny, ktoré sa prirodzene vyskytujú v tuku živočíšneho pôvodu (Text s významom pre EHP)

25.4.2019   
               
               
                  SK
               
               
                  Úradný vestník Európskej únie
               
               
                  L 110/17
               
            
         NARIADENIE KOMISIE (EÚ) 2019/649
         z 24. apríla 2019,
         ktorým sa mení príloha III k nariadeniu Európskeho parlamentu a Rady (ES) č. 1925/2006, pokiaľ ide o transmastné kyseliny iné ako transmastné kyseliny, ktoré sa prirodzene vyskytujú v tuku živočíšneho pôvodu
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1925/2006 z 20. decembra 2006 o pridávaní vitamínov a minerálnych látok a niektorých ďalších látok do potravín (1), a najmä na jeho článok 8 ods. 2,
         keďže:
         
                     (1)
                  
                  
                     V súlade s nariadením (ES) č. 1925/2006 môže Komisia z vlastného podnetu prijať rozhodnutie o zaradení látky, inej ako vitamín alebo minerálna látka, alebo zložky, ktorá obsahuje takúto látku, do prílohy III k uvedenému nariadeniu, v ktorej sa uvádzajú látky, ktorých používanie v potravinách je zakázané, obmedzené alebo podlieha skúmaniu zo strany Únie, ak je táto látka spojená s potenciálnym rizikom pre spotrebiteľov, ako sa stanovuje v článku 8 ods. 1 uvedeného nariadenia.
                  
               
                     (2)
                  
                  
                     Európsky úrad pre bezpečnosť potravín (ďalej len „úrad“) prijal 4. decembra 2009 vedecké stanovisko (2), v ktorom dospel k záveru, že príjem transmastných kyselín by mal byť v rámci výživovo primeranej stravy čo najnižší.
                  
               
                     (3)
                  
                  
                     Komisia prijala 3. decembra 2015 správu o transmastných kyselinách v potravinách a celkovo v strave obyvateľstva Únie (3). V správe sa pripomína, že koronárna choroba srdca je hlavnou príčinou úmrtia v Únii a vysoký príjem transmastných kyselín výrazne zvyšuje riziko srdcového ochorenia, a to viac ako akákoľvek iná živina na jednotku kalórií.
                  
               
                     (4)
                  
                  
                     V správe sa dospelo k záveru, že stanovenie zákonného limitu pre priemyselné transmastné kyseliny v potravinách sa javí ako najúčinnejšie opatrenie z hľadiska verejného zdravia, ochrany spotrebiteľa a zlučiteľnosti s vnútorným trhom.
                  
               
                     (5)
                  
                  
                     Komisia 30. apríla 2018 požiadala úrad, aby zostavil výsledky vedeckého poradenstva, ktoré už poskytol v súvislosti s účinkami transmastných kyselín na zdravie, najmä pokiaľ ide o výživové a zdravotné tvrdenia, referenčné výživové hodnoty a prídavné látky v potravinách; a aby informoval Komisiu o tom, ako sa takéto vedecké poradenstvo týka súčasných cieľov a odporúčaní týkajúcich sa príjmu transmastných kyselín s cieľom zachovania zdravia.
                  
               
                     (6)
                  
                  
                     Úrad 19. júna 2018 poskytol svoj záver v podobe vedeckej a technickej pomoci. Na základe preskúmania dostupných vedeckých dôkazov dospel k záveru (4), že podľa najnovších vnútroštátnych a medzinárodných odporúčaní by príjem transmastných kyselín v strave mal byť čo najnižší.
                  
               
                     (7)
                  
                  
                     Svetová zdravotnícka organizácia 15. mája 2018 vyzvala na odstránenie priemyselne vyrábaných transmastných kyselín z globálnych dodávok potravín (5).
                  
               
                     (8)
                  
                  
                     Transmastná kyselina je látka iná ako vitamíny a minerálne látky, v prípade ktorej boli zistené škodlivé účinky na zdravie. Táto látka by sa preto mala zaradiť do časti B prílohy III k nariadeniu (ES) č. 1925/2006 a jej pridávanie do potravín alebo použitie pri výrobe potravín by sa malo povoliť len za podmienok uvedených v danej prílohe, so zreteľom na súčasný stav vedeckých a technických poznatkov.
                  
               
                     (9)
                  
                  
                     Na príslušné pojmy v časti B prílohy III k nariadeniu (ES) č. 1925/2006 by sa malo uplatňovať vymedzenie pojmov „tuky“ a „transmastné kyseliny“ stanovené v prílohe I k nariadeniu Európskeho parlamentu a Rady (ES) č. 1169/2011 (6) a vymedzenie pojmu „maloobchod“ stanovené v článku 3 ods. 7 nariadenia Európskeho parlamentu a Rady (ES) č. 178/2002 (7).
                  
               
                     (10)
                  
                  
                     S cieľom uľahčiť uplatňovanie tohto nariadenia je potrebné od prevádzkovateľov potravinárskych podnikov, ktorí dodávajú potraviny iným prevádzkovateľom potravinárskych podnikov, s výnimkou maloobchodníkov, požadovať, aby im poskytli informácie o množstve transmastných kyselín iných ako transmastné kyseliny, ktoré sa prirodzene vyskytujú v tuku živočíšneho pôvodu, ak dané množstvo presahuje hodnotu 2 gramy na 100 gramov tuku.
                  
               
                     (11)
                  
                  
                     Aby sa prevádzkovatelia potravinárskych podnikov mohli prispôsobiť novým požiadavkám, ktoré vyplynú z tohto nariadenia, mali by sa prijať vhodné prechodné opatrenia.
                  
               
                     (12)
                  
                  
                     Nariadenie (ES) č. 1925/2006 by sa preto malo zodpovedajúcim spôsobom zmeniť.
                  
               
                     (13)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Obsah transmastných kyselín iných ako transmastné kyseliny, ktoré sa prirodzene vyskytujú v tuku živočíšneho pôvodu, v potravinách určených pre konečného spotrebiteľa a potravinách určených na dodávky pre maloobchod nesmie prekročiť hodnotu 2 gramy na 100 gramov tuku.
         
         
            Článok 2
            Prevádzkovatelia potravinárskych podnikov, ktorí zásobujú iných prevádzkovateľov potravinárskych podnikov potravinami, ktoré nie sú určené pre konečného spotrebiteľa alebo nie sú určené na dodávky pre maloobchod, zabezpečia, aby sa prevádzkovateľom zásobovaných potravinárskych podnikov poskytovali informácie o množstve transmastných kyselín iných ako transmastné kyseliny, ktoré sa prirodzene vyskytujú v tuku živočíšneho pôvodu, ak dané množstvo presahuje hodnotu 2 gramy na 100 gramov tuku.
         
         
            Článok 3
            Časť B prílohy III k nariadeniu (ES) č. 1925/2006 sa mení v súlade s prílohou k tomuto nariadeniu.
         
         
            Článok 4
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Potraviny, ktoré nie sú v súlade s týmto nariadením, sa môžu naďalej umiestňovať na trh do 1. apríla 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. apríla 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 404, 30.12.2006, s. 26.
         
            (2)  Vedecká skupina EFSA pre dietetické výrobky, výživu a alergie (NDA); Vedecké stanovisko k dietetickým referenčným hodnotám pre tuky vrátane nasýtených mastných kyselín, polynenasýtených mastných kyselín, mononenasýtených mastných kyselín, transmastných kyselín a cholesterolu. Vestník EFSA (EFSA Journal) (2010) 8(3):1461.
         
            (3)  COM(2015) 619 final z 3.12.2015.
         
            (4)  EFSA, 2018. Vedecká a technická pomoc týkajúca sa transmastných kyselín. Podporná publikácia EFSA 2018: EN-1433. 16 pp. doi:10.2903/sp.efsa.2018.EN-1433.
         
            (5)  REPLACE – akčný balík na odstránenie priemyselne vyrábaných transmastných kyselín, ref. WHO/NMH/NHD/18.4, máj 2018.
         
            (6)  Nariadenie Európskeho parlamentu a Rady (EÚ) č. 1169/2011 z 25. októbra 2011 o poskytovaní informácií o potravinách spotrebiteľom, ktorým sa menia a dopĺňajú nariadenia Európskeho parlamentu a Rady (ES) č. 1924/2006 a (ES) č. 1925/2006 a ktorým sa zrušuje smernica Komisie 87/250/EHS, smernica Rady 90/496/EHS, smernica Komisie 1999/10/ES, smernica Európskeho parlamentu a Rady 2000/13/ES, smernice Komisie 2002/67/ES a 2008/5/ES a nariadenie Komisie (ES) č. 608/2004 (Ú. v. EÚ L 304, 22.11.2011, s. 18).
         
            (7)  Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).
      
      
         
            PRÍLOHA
            V časti B prílohy III k nariadeniu (ES) č. 1925/2006 sa vkladá táto tabuľka:
            
               „ČASŤ B
               
                  Obmedzené látky
               
               
                           Obmedzená látka
                        
                        
                           Podmienky používania
                        
                        
                           Dodatočné požiadavky
                        
                     
                           
                              Transmastné kyseliny iné ako transmastné kyseliny, ktoré sa prirodzene vyskytujú v tuku živočíšneho pôvodu
                        
                        
                           
                              Maximálne 2 gramy na 100 gramov tuku v potravinách určených pre konečného spotrebiteľa a potravinách určených na dodávky pre maloobchod
                        
                        
                           Prevádzkovatelia potravinárskych podnikov, ktorí zásobujú iných prevádzkovateľov potravinárskych podnikov potravinami, ktoré nie sú určené pre konečného spotrebiteľa alebo nie sú určené na dodávky pre maloobchod, zabezpečia, aby sa prevádzkovateľom zásobovaných potravinárskych podnikov poskytovali informácie o množstve transmastných kyselín iných ako transmastné kyseliny, ktoré sa prirodzene vyskytujú v tuku živočíšneho pôvodu, ak dané množstvo presahuje hodnotu 2 gramy na 100 gramov tuku.“